Document ID: 32001R1650

Κανονισμός (ΕΚ) αριθ. 1650/2001 της Επιτροπής
της 14ης Αυγούστου 2001
για τον καθορισμό των προς εισαγωγή ποσοτήτων μπανανών στην Κοινότητα για το τέταρτο τρίμηνο του έτους 2001 στο πλαίσιο των δασμολογικών ποσοστώσεων Α/Β και Γ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα των μπανανών(1) όπως τροποποιήθηκε τελευταία από τον κανονισμό (ΕΚ) αριθ. 216/2001(2) και ιδίως το άρθρο 20,
Εκτιμώντας τα ακόλουθα:
(1) Ο κανονισμός (ΕΚ) αριθ. 896/2001 της Επιτροπής, της 7ης Μαΐου 2001, για τις λεπτομέρειες εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα(3), όρισε τις διαθέσιμες ποσότητες για το δεύτερο εξάμηνο του 2001 για τις δασμολογικές ποσοστώσεις Α/Β και Γ, καθώς και για τις ανώτατες ποσότητες που μπορούν να αποτελέσουν αντικείμενο αιτήσεων πιστοποιητικών εισαγωγής στο πλαίσιο του τρίτου τριμήνου του 2001.
(2) Πρέπει να καθοριστούν για το τέταρτο τρίμηνο του 2001 οι διαθέσιμες προς εισαγωγή ποσότητες για τις δασμολογικές ποσοστώσεις Α/Β και Γ, λαμβάνοντας υπόψη, αφενός, τον όγκο των δασμολογικών ποσοστώσεων που είναι διαθέσιμες για το δεύτερο εξάμηνο του 2001 και, αφετέρου, τα πιστοποιητικά εισαγωγής που έχουν εκδοθεί στο πλαίσιο του τρίτου τριμήνου του 2001.
(3) Οι διατάξεις του παρόντος κανονισμού πρέπει να αρχίσουν να ισχύουν αμέσως πριν από την έναρξη της περιόδου υποβολής των αιτήσεων πιστοποιητικών για το τέταρτο τρίμηνο του έτους 2001.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανανών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για το τέταρτο τρίμηνο του έτους 2001, οι διαθέσιμες ποσότητες για εισαγωγή στο πλαίσιο του καθεστώτος δασμολογικών ποσοστώσεων για την εισαγωγή μπανανών ορίζονται στο παράρτημα.
2. Για το τέταρτο τρίμηνο του έτους 2001, οι αιτήσεις πιστοποιητικών εισαγωγής στο πλαίσιο των δασμολογικών ποσοστώσεων Α/Β και Γ:
α) που υποβάλλονται από παραδοσιακό εμπορευόμενο δεν μπορούν να αφορούν συνολικά ποσότητα ανώτερη από τη διαφορά μεταξύ της ποσότητας που του χορηγήθηκε, σύμφωνα με το άρθρο 28 παράγραφος 2 του κανονισμού (ΕΚ) αριθ. 896/2001, και του αθροίσματος των ποσοτήτων που αφορούν τα πιστοποιητικά εισαγωγής που εκδόθηκαν για το τρίτο τρίμηνο του 2001·
β) που υποβάλλονται από μη παραδοσιακό εμπορευόμενο δεν μπορούν να αφορούν συνολικά ποσότητα ανώτερη από τη διαφορά μεταξύ της ποσότητας που του χορηγήθηκε, κατ' εφαρμογή του άρθρου 29 παράγραφοι 1 και 3 του κανονισμού (ΕΚ) αριθ. 896/2001, και του αθροίσματος των ποσοτήτων που αφορούν τα πιστοποιητικά εισαγωγής που εκδόθηκαν για το τρίτο τρίμηνο του 2001.
Η αίτηση χορήγησης πιστοποιητικού εισαγωγής συνοδεύεται από αντίγραφο του ή των πιστοποιητικών εισαγωγής που χορηγήθηκαν στον εμπορευόμενο για το τρίτο τρίμηνο του έτους 2001.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Αυγούστου 2001.

Labels: 3
17